SKRIFTLIG FORESPØRGSEL E-1275/98

af Gerhard Hager (NI) til Kommissionen

(29. april 1998)

Om: Forskelle i narkotikapolitikken

Der er store forskelle i de enkelte medlemsstaters narkotikapolitik. Dog er der hele tiden gjort forsøg på at nå frem til en fælles europæisk strategi på dette område.

1. Råder Kommissionen over undersøgelser og detaljerede statistiske oplysninger om narkotikaforbruget, afhængigheden af narkotika og kriminelle handlinger i forbindelse med narkotika i de enkelte medlemsstater?

2. Råder Kommissionen over oplysninger, hvoraf fremgår, at ændringer i de enkelte medlemsstaters narkotikapolitik har givet positive eller negative resultater?

3. Råder Kommissionen over oplysninger, som viser, at de såkaldte narkotikaruter er blevet ændret i forbindelse med åbningen mod landene i Østeuropa?

4. Hvilke informationer og statistiske oplysninger råder Kommissionen over med hensyn til narkotikaforbruget, handelen med narkotika og kriminelle handlinger i forbindelse med narkotika i ansøgerlandene?

5. Råder Kommissionen over oplysninger om de idømte straffe for kriminelle handlinger i forbindelse med narkotika i de enkelte medlemsstater samt i ansøgerlandene?

Svar afgivet på Kommissionens vegne af Pádraig Flynn

(19. juni 1998)

1. og 2. Kommissionen henleder det ærede medlems opmærksomhed på mandatet til og arbejdet i Det Europæiske Overvågningscenter for Narkotika og Narkotikamisbrug (Rådets forordning (EØF) 302/93 af 8. februar 1993(1)), som tager sigte på "at forsyne Fællesskabet og dets medlemsstater med objektive, pålidelige og sammenlignelige oplysninger på europæisk plan om narkotika- og narkotikamisbrugsproblemerne og konsekvenserne heraf" (artikel 1, stk. 2). En sammenfatning af dette arbejde forelægges i centrets årsrapporter om situationen med hensyn til narkotika (art. 2, C.10).

Disse rapporter omfatter bl.a. en analyse af de nationale strategier til bekæmpelse af narkotika, som viser de nye politiske tendenser og retningslinjer. I rapporten om 1997 findes der ligeledes en analyse af det offentliges udgifter til narkotikabekæmpelse og de sociale omkostninger, der påføres medlemsstaterne gennem narkotikaproblemer. Endelig behandles spørgsmålet om evaluering af den anvendte forebyggelsespraksis i tilknytning til den politiske holdning ud fra et såvel metodisk som praktisk synspunkt i observatoriets arbejdsprogrammer og Fællesskabets handlingsprogram vedrørende forebyggelse af narkotikamisbrug som led i indsatsen inden for folkesundhed (1996-2000) (Europa-Parlamentets og Rådets afgørelse nr. 102/97/EF af 16. december 1996(2).

3. Til spørgsmålet om narkotikaruter findes der nyttige oplysninger i rapporterne fra Europol. Foruden årsrapporten har Europol's narkotikaenhed udarbejdet en strategisk rapport om narkotikahandel i Sydøst- og Centraleuropa og tyrkiske kriminelle organisationers aktiviteter og strukturer i Unionen, som vil danne grundlag for et mere effektivt operationelt samarbejde mellem medlemsstaternes narkotikapolitienheder.

4. Inden for rammerne af Phare-programmet om narkotika indsamles der oplysninger om situationen i ansøgerlandene, og Phare-eksperter har for nylig udarbejdet rapporter, der beskriver situationen omkring narkotikamisbrug, politik og de dermed forbundne strukturer til indskrænkning af efterspørgslen efter narkotika i landene i Central- og Østeuropa samt om situationen på området syntetiske stoffer. Yderligere oplysninger indsamles inden for rammerne hvert enkelt Phare-projekt, og der etableres lister for de enkelte lande, som omfatter oplysninger fra landene selv. Også De Forenede Nationers internationale program for kontrol med narkotika (UNDCP) har nyttige profiler over landene.

Inden for rammerne af dette program lægges der endvidere særlig vægt på en yderligere udvikling af samarbejdet mellem landene i Central- og Østeuropa, især ansøgerlandene, og Det Europæiske Overvågningscenter for Narkotika og Narkotikamisbrug, herunder aktiv deltagelse i centrets europæiske informationsnet for narkotika og narkotikamisbrug (REITOX). I årsrapporten om 1998 vil centret i et særligt kapitel beskrive situationen i landene i Central- og Østeuropa.

Kommissionen deler det ærede medlems ønske om at forbedre den gensidige forståelse af anvendelsen af straffelovgivningen i medlemsstaterne i forbindelse med narkotikabekæmpelsen. Med dette formål afholdt Kommissionen i 1995 og 1996 i samarbejde med Parlamentet og Rådets formandskab konferencer og seminarer for at gennemgå den gældende straffelovgivning i medlemsstaterne og dens praktiske gennemførelse. Under dette arbejde støttede deltagerne sig bl.a. på en undersøgelse finansieret af Kommissionen om forskelle i straffelovgivningen vedrørende narkotikabekæmpelse i medlemsstaterne. Konklusionerne af dette arbejde og rapporten om den sammenlignende undersøgelse har fundet vid udbredelse og sendes direkte til det ærede medlem og til Parlamentets generalsekretariat. Der udarbejdes endvidere i øjeblikket en undersøgelse indeholdende en sammenlignende analyse af ansøgerlandenes juridiske og institutionelle rammer inden for rammerne af narkotikaprogrammet under Phare.

(1) EFT L 36 af 12.2.1993.

(2) EFT L 19 af 22.1.1997.